บิลลิง (รัฐมอนแทนา)

บิลลิง เป็นเมืองที่มีประชากรมากที่สุดในรัฐมอนแทนา และเป็นศูนย์กลางของเขตมหานครบิลลิง มีประชากร 169,676 คน เมืองแห่งนี้มีพื้นที่การค้าที่มีผู้คนกว่าครึ่งล้าน บิลลิงตั้งอยู่ทางตอนใต้ของรัฐ และเป็นศูนย์กลางของเทศมณฑลเยลโลว์สโตน ซึ่งมีประชากร 158,980 คนในปี ค.ศ. 2017 ต่อมาในปี ค.ศ. 2018 บิลลิงมีประชากร 111,150 คน ทำให้เป็นเพียงเมืองเดียวของรัฐที่มีประชากรมากกว่า 100,000 คน ตัวเมืองมีการพัฒนาเศรษฐกิจที่รวดเร็วและแข็งแกร่ง เหนือกว่าเมืองอื่น ๆ ของรัฐ พื้นที่บางส่วนของเขตมหานครก็มีการเติบโตที่สูงด้วย โดยเฉพาะย่านชานเมืองล็อควูด ที่มีการเติบโตถึง 57.8% ในช่วงปี ค.ศ. 2000-2010 ถือเป็นย่านที่มีการเติบโตสูงที่สุด บิลลิงรอดพ้นจากภาวะเศรษฐกิจตกต่ำของประเทศในช่วงปี ค.ศ. 2008–2012 และมีการพัฒนาน้ำมันทางตะวันออกของรัฐมอนแทนา และตะวันตกของรัฐนอร์ทดาโคตา เป็นการค้นพบแหล่งน้ำมันที่ใหญ่ที่สุดของสหรัฐ เช่นเดียวกันกับแหล่งน้ำมันหินดินดานทางตอนเหนือของบิลลิง แหล่งน้ำมันนี้ มีส่วนช่วยให้บิลลิงมีการเติบโตของเมืองที่รวดเร็ว แต่ก็ต้องประสบปัญหาราคาน้ำมันที่ตกต่ำในช่วงหลายปีที่ผ่านมา บิลลิงมีสมญาว่า "นครแห่งเวทมนต์" เนื่องจากมีการเติบโตที่รวดเร็วนับตั้งแต่การก่อตั้งเมืองริมทางรถไฟในเดือนมีนาคม ค.ศ. 1882 ชื่อของเมืองตั้งชื่อตาม Frederick H. Billings อดีตประธานการรถไฟแปซิฟิกเหนือ บิลลิงเป็นหนึ่งในเขตการค้าขนาดใหญ่ของสหรัฐ และเป็นศูนย์กลางการกระจายสินค้าไปยังรัฐไวโอมิง รัฐนอร์ทดาโคตา และรัฐเซาท์ดาโคตา บิลลิงยังเป็นจุดหมายปลายทางของการค้าปลีก มีโรงแรมที่พักหลายแห่ง และเคยเป็นเจ้าภาพการประชุม คอนเสิร์ต กีฬา และงานอื่น ๆ ภูมิอากาศ บิลลิงอยู่ในช่วงรอยต่อระหว่างภูมิอากาศแบบกึ่งแห้งแล้งและภูมิอากาศแบบชื้นภาคพื้นทวีป โดยฤดูร้อนมีอากาศอบอุ่นถึงร้อนและค่อนข้างแห้ง อุณหภูมิเฉลี่ยอยู่ระหว่าง 15 ถึง 31 องศาเซลเซียสในเดือนกรกฎาคม ขณะที่ฤดูหนาวมีอากาศหนาวและหิมะตก อุณหภูมิเฉลี่ยอยู่ระหว่าง -8 ถึง 2 องศาเซลเซียสในเดือนมกราคม ฤดูใบไม้ผลิและฤดูใบไม้ร่วงจะกินเวลาสั้น ๆ และฝนส่วนใหญ่ตกในฤดูใบไม้ผลิ บิลลิงมักได้รับอิทธิพลของลมชินุกที่อบอุ่นในช่วงฤดูหนาว ทำให้หิมะที่ตกลงมาจะสะสมบนพื้นดินได้ไม่นานนัก สำหรับหิมะจะเริ่มตกตั้งแต่เดือนตุลาคมไปจนถึงเมษายน อาจพบหิมะในเดือนกันยายนหรือพฤษภาคมได้ในบางปี พายุทอร์นาโดรุนแรงในบิลลิงนับว่าหาได้ยาก แต่ก็เคยเกิดขึ้น โดยเมื่อวันที่ 20 มิถุนายน ค.ศ. 2010 ซึ่งตรงกับวันพ่อของสหรัฐ ได้เกิดพายุทอร์นาโดระดับ EF2 พัดถล่มพื้นที่ใจกลางเมืองบิลลิงเป็นเวลา 12 นาที ทอร์นาโดในครั้งนี้ทำให้เมทราพาร์ก ซึ่งเป็นสนามกีฬาและศูนย์จัดแสดงสินค้าของบิลลิงได้รับความเสียหาย บิลลิงมีปริมาณหยาดน้ำฟ้ารวมทั้งปีอยู่ที่ 350 - 400 มิลลิเมตร มีฝนตกเฉลี่ยไม่เกิน 100 วันต่อปี ขณะที่ปริมาณหิมะรวมทั้งปีอยู่ที่ 140 - 150 เซนติเมตร มีหิมะตกเฉลี่ยไม่เกิน 40 วันต่อปี และมีแสงแดดรวมทั้งปีประมาณ 2,750 ชั่วโมง เมืองพี่น้อง บิลลิง รัฐเฮ็สเซิน เยอรมนี คุมะโมะโตะ ญี่ปุ่น อ้างอิง แหล่งข้อมูลอื่น คู่มือการท่องเที่ยว บิลลิง จากวิกิท่องเที่ยว (ในภาษาอังกฤษ) City of Billings Billings Chamber of Commerce Billings Public Schools Billings Statistics Montana Convention and Visitors Bureau (Billings) เก็บถาวร 2009-09-18 ที่ เวย์แบ็กแมชชีน